Asuinkiinteistöjen isännöinnin nykytilan selvitys

Asettaminen	
	Ympäristöministeriö kutsuu KTT Kaj Hedvallin, KTM Tuuli Kaskisen ja FM Matias Johanssonin selvitysryhmäksi, jonka tehtävänä on selvittää erityisesti asuinkiinteistöjen isännöinnin nykytilanne sekä toimialan kehittymiseen liittyvät esteet ja tehdä selvitystyön perusteella ehdotukset kehittämistoimenpiteistä.

Toimikausi	
	  Työn pitää olla valmis 15.3.2011 mennessä.  

Tausta	
	Rakennuskannan korjaustarve on kasvussa johtuen rakennuskannan ikärakenteesta, ikääntyvän väestön laadullisista odotuksista sekä kunnossapito- ja korjaustoiminnan puutteista. Ennakoivalla ja suunnitelmallisella toiminnalla voidaan merkittävästi vaikuttaa kiinteistön palvelutasoon ja kiinteistönpidon kustannuksiin.

Suomessa on rivi- ja asuinkerrostalorakennuksia noin 123 000 kappaletta. Asunto-osakeyhtiöitä on noin 80 000 kappaletta, joista isännöintipalveluja käyttää noin 50 0000 yhtiötä. Asunto-osakeyhtiön hallituksella on vastuu kiinteistönpidon järjestämisestä. Isännöintipalveluja käyttävien yhtiöiden kiinteistöhoidon ja -huollon arvo on noin 3 miljardia euroa vuodessa. Investointeihin menee karkeasti toiset kolme miljardia euroa. Kyse on sekä laadullisesti että taloudellisesti merkittävästä asiasta. 

Muuttuvassa toimintaympäristössä isännöinti vaatii koulutuksen ja kokemuksen tuottamaa monipuolista osaamista. Isännöinnin ydinosaamista on muun muassa taloyhtiön ja sen palveluverkoston johtaminen siten, että kiinteistön ylläpito- ja muut palvelut vastaavat yhtiön tarpeita ja toiveita. Nyt ja tulevaisuudessa isännöinnissä tarvitaan parempaa asiakkaiden ymmärtämistä ja muun muassa monipuolisempaa viestinnän, kunnossapidon ja korjausrakentamisen, palvelujen hankinnan ja lainsäädännön osaamista. Isännöintipalvelujen sisältövaatimukset ovat muuttumassa ja laajentumassa. Samalla merkittävä osa nykyisistä isännöitsijöistä on jäämässä lähivuosina eläkkeelle.	

		
Tehtävä	
	Selvitysryhmän tehtävänä on:
- selvittää ja arvioida erityisesti asuinkiinteistöjen isännöinnin ja isännöintipalvelujen nykytilanne sekä toimialan kehittymiseen liittyvät esteet
- tehdä selvitystyön perusteella ehdotukset isännöinnin kehittämiseksi vastaamaan tulevia tarpeita huomioiden erityisesti osaaminen
- tehdä ehdotuksia toimenpiteiksi isännöintipalveluiden kehittymiseksi 

Selvitystyössä kuullaan kaikkia tarpeellisia tahoja. Työn kannalta keskeisiä toimijoita ovat mm. opetus- ja kulttuuriministeriö, oikeusministeriö, työ- ja elinkeinoministeriö, Suomen Kuntaliitto ja kiinteistöalan tämän aihealueen kannalta keskeiset toimijat.	

Organisointi	
		Selvitystyön yhdyshenkilönä Isännöintiliitossa toimii toimitusjohtaja Tero Heikkilä ja ympäristöministeriössä rakennusneuvos Erkki Laitinen. Yhdyshenkilöt avustavat myös tarpeellisten taustatietojen hankinnassa mahdollisuuksien mukaan.	

			

Kustannukset ja rahoitus	
	Selvitystyöstä aiheutuvat matkakustannukset ja erillisen sopimuksen mukaiset palkkiot maksetaan momentilta 35.01.01. Matkakustannukset korvataan laskua vastaan valtion matkustussäännön mukaan.	

	Asuntoministeri	Jan Vapaavuori	

	Ylijohtaja	Helena Säteri	

	
		
TIEDOKSI	
	Ympäristöministeri Paula Lehtomäki
Kansliapäällikkö Hannele Pokka
Hallintojohtaja Aino Jalonen
Rakennetun ympäristön osaston ryhmäpäälliköt